Проект

**НАРЕДБА**

**за изискванията към екстрактите от кафе и цикория**

**Чл. 1.** (1) С наредбата се определят изискванията към наименованията, характеристиките, състава, етикетирането, методите за вземане на проби и методите за анализ на екстрактите от кафе и екстрактите от цикория.

(2) Наредбата не се прилага за разтворимо кафе тип "торефакто" (café torrefacto soluble).

**Чл. 2.** (1) Наименованията, под които екстрактите от кафе се предлагат на пазара, са: "екстракт от кафе", "разтворим екстракт от кафе", "разтворимо кафе" или "инстантно кафе".

(2) Наименованията по ал. 1 се използват за концентриран продукт, получен чрез екстракция от печено кафе на зърна посредством използване само на вода като екстракционно средство и без прилагане на процес на хидролиза, включващ киселина или основа.

**Чл. 3.** (1) Наименованията, под които екстрактите от цикория се предлагат на пазара, са: "екстракт от цикория", "разтворима цикория" или "инстантна цикория".

(2) Наименованията по ал. 1 се използват за концентриран продукт, получен чрез екстракция от печена цикория посредством използване само на вода като екстракционно средство и без прилагане на процес на хидролиза, включващ киселина или основа.

**Чл. 4.** Към наименованието на продуктите по чл. 2 и 3:

1. се добавят според случая думите "кондензиран" или "в пастообразна форма" и "течен" или "в течна форма";

2. се допуска добавянето на пояснителната дума "концентриран", ако съдържанието на сухо вещество е над 25 % w/w за продуктите по чл. 6, т. 3 или 45 % w/w за продуктите по чл. 9, т. 3.

**Чл. 5.** Продуктите по чл. 2 трябва да съдържат само разтворимите и ароматните съставки на кафето, неразтворимите вещества, които е технологично невъзможно да се отстранят, и неразтворимите мазнини, извлечени от кафето.

**Чл. 6.** Съдържанието на сухото вещество, извлечено от кафето, в продуктите по чл. 2 следва да е:

1. не по-малко от 95 % w/w за изсушен екстракт от кафе в твърда форма;

2. от 70 до 85 % w/w за "кондензиран екстракт от кафе" или за "екстракт от кафе в пастообразна форма";

3. от 15 до 55 % w/w за "течен екстракт от кафе" или за "екстракт от кафе в течна форма".

**Чл. 7.** Екстрактите от кафе в твърда или кондензирана форма съдържат само вещества, получени чрез екстракция на кафе.

**Чл. 8.** (1) Екстрактите от кафе в течна форма могат да съдържат и захари, предназначени за консумация от човека, но не повече от 12 % w/w.

(2) Захарите по ал. 1 могат да бъдат изпечени с кафето или добавени след изпичането му.

**Чл. 9.** Съдържанието на сухото вещество, извлечено от цикория, в продуктите по чл. 3 следва да е:

1. не по-малко от 95 % w/w за изсушен екстракт от цикория в твърда форма;

2. от 70 до 85 % w/w за "кондензиран екстракт от цикория" или за "екстракт от цикория в пастообразна форма";

3. от 25 до 55 % w/w за "течен екстракт от цикория" или за "екстракт от цикория в течна форма".

**Чл. 10.** Екстрактите от цикория в твърда или кондензирана форма могат да съдържат не повече от 1 % w/w вещества, които не се извличат от цикория.

**Чл. 11.** (1) Екстрактите от цикория в течна форма могат да съдържат и захари, предназначени за консумация от човека, но не повече от 35 % w/w.

(2) Захарите по ал. 1 могат да бъдат изпечени с цикорията или добавени след изпичането й.

**Чл. 12.** При етикетирането на екстракти от кафе и екстракти от цикория се спазват изискванията на Регламент (ЕС) № 1169/2011 на Европейския парламент и на Съвета от 25 октомври 2011 г. за предоставянето на информация за храните на потребителите, за изменение на регламенти (ЕО) № 1924/2006 и (ЕО) № 1925/2006 на Европейския парламент и на Съвета и за отмяна на Директива 87/250/ЕИО на Комисията, Директива 90/496/ЕИО на Съвета, Директива 1999/10/ЕО на Комисията, Директива 2000/13/ЕО на Европейския парламент и на Съвета, директиви 2002/67/ЕО и 2008/5/ЕО на Комисията и на Регламент (ЕО) № 608/2004 на Комисията (OB, L 304 от 22.11.2011 г.) и на Наредбата за предоставянето на информация на потребителите за храните, приета с Постановление № 97 на Министерския съвет от 2021 г. (обн., ДВ, бр. 25 от 2021 г.).

**Чл. 13.** При етикетирането на продукти по чл. 6, т. 2 и 3 и чл. 9, т. 2 и 3 задължително се изписва минималното съдържание на сухо вещество, извлечено съответно от кафе или от цикория, изразено в % w/w от крайния продукт.

**Чл. 14.** (1) За продуктите по чл. 6, т. 3 и чл. 9, т. 3, които съдържат захари, етикетът трябва да включва някой от изразите "с ...", "с добавена ...", "консервиран с ..." или "изпечен с ...", следван от името (имената) на видовете използвана захар (захари).

(2) При етикетирането на продукти по чл. 2 се включва изразът "без кофеин", ако съдържанието на кофеин е не повече от 0,3 % w/w, на база сухо вещество.

(3) Изразите по ал. 1 и 2 се изписват в същото зрително поле, в което е посочено търговското наименование на продуктите.

**Чл. 15.** (1)Вземането на проби от екстракти от кафе и екстракти от цикория в насипно състояние се извършва съгласно метод, описан в БДС ISO 6670:2003, при спазване изискванията на Наредба № 7 от 2020 г. за условията и реда за вземане на проби и лабораторно изпитване на храни (обн., ДВ, бр. 89 от 2020 г.).

(2) За целите на официалния контрол продуктите се анализират по следните методи:

1. определяне съдържанието на сухо вещество съгласно БДС ISO 3726:2003;

2. определяне съдържанието на кофеин съгласно БДС 8999:1985 и БДС ISO 20481:2016;

3. определяне съдържанието на общи и свободни въглехидрати съгласно БДС ISO 11292:2003.

(3) За вземането на проби и извършването на анализи на екстрактите от кафе и цикория могат да се използват и други методи, различни от посочените в ал. 1 и 2, в случай че са спазени изискванията на чл. 34 на Регламент (ЕС) 2017/625 на Европейския парламент и на Съвета от 15 март 2017 г. относно официалния контрол и другите официални дейности, извършвани с цел да се гарантира прилагането на законодателството в областта на храните и фуражите, правилата относно здравеопазването на животните и хуманното отношение към тях, здравето на растенията и продуктите за растителна защита, за изменение на регламенти (ЕО) № 999/2001, (ЕО) № 396/2005, (ЕО) № 1069/2009, (ЕО) № 1107/2009, (ЕС) № 1151/2012, (ЕС) № 652/2014, (ЕС) 2016/429 и (ЕС) 2016/2031 на Европейския парламент и на Съвета, регламенти (ЕО) № 1/2005 и (ЕО) № 1099/2009 на Съвета и директиви 98/58/ЕО, 1999/74/ЕО, 2007/43/ЕО, 2008/119/ЕО и 2008/120/ЕО на Съвета, и за отмяна на регламенти (ЕО) № 854/2004 и (ЕО) № 882/2004 на Европейския парламент и на Съвета, директиви 89/608/ЕИО, 89/662/ЕИО, 90/425/ЕИО, 91/496/ЕИО, 96/23/ЕО, 96/93/ЕО и 97/78/ЕО на Съвета и Решение 92/438/ЕИО на Съвета (ОВ, L 95/1 от 7 април 2017 г.).

**Допълнителни разпоредби**

**§ 1.** По смисъла на наредбата:

1. "Цикория" са корените на растението Цикориум интибус (Cichorium intybus L.), подходящо почистени, изсушени и изпечени, които не се използват за получаване на цикория за бланширане.

2. „% w/w“ е тегловен процент.

**§ 2.** С тази наредба се въвеждат изискванията на Директива 1999/4/ЕО на Европейския парламент и на Съвета от 22 февруари 1999 година относно екстрактите от кафе и екстрактите от цикория (ОВ, специално българско издание: глава 13, том 026).

**Заключителна разпоредба**

**§ 3.** Наредбата се приема на основание чл. 5 от Закона за храните.